
	Διάλεξη του Μίμη Σοφοκλέους
Ο Μίκης Θεοδωράκης της Κύπρου 

και η Κύπρος του Μίκη Θεοδωράκη

στο Σπίτι της Κύπρου 

Με επιτυχία πραγματοποιήθηκε, τη Δευτέρα 27 Ιουνίου 2022, στο Σπίτι της Κύπρου, η διάλεξη του Μίμη Σοφοκλέους, Επιστημονικού Διευθυντή του Παττίχειου Δημοτικού Μουσείου Ιστορικού Αρχείου και Κέντρου Μελετών Λεμεσού, με θέμα: «Ο Μίκης Θεοδωράκης της Κύπρου και η Κύπρος του Μίκη Θεοδωράκη».  Η διάλεξη συνδιοργανώθηκε από το Σπίτι της Κύπρου και τις Εκδόσεις Αφή και πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας, με την ευκαιρία της έκδοσης του βιβλίου του Μίμη Σοφοκλέους, με τίτλο: Μίκης Θεοδωράκης «O ευνοούμενος των Μουσών» Ένα μοναδικό, Διεθνές Πολιτισμικό Φαινόμενο. Το βιβλίου είχε σταλεί στον συνθέτη, διά χειρός, στις 27 Ιουλίου 2021, ως δώρο για τα γενέθλιά του (29 Ιουλίου 1925).    
Η Μορφωτική Λειτουργός του Σπιτιού της Κύπρου κ. Μαρία Ραγιά, αφού καλωσόρισε τους παρευρισκόμενους, μετέφερε τον θερμό χαιρετισμό του Πρέσβη της Κυπριακής Δημοκρατίας κ. Κυριάκου Κενεβέζου, ο οποίος λόγω ανειλημμένων υποχρεώσεων δεν μπόρεσε να παρευρεθεί στην εκδήλωση. 
Στο πλαίσιο της εκδήλωσης, χαιρετισμό απηύθυναν, η κ. Στεφανία Μεράκου, Διευθύντρια Μεγάλης Μουσικής Βιβλιοθήκης της Ελλάδος «Λίλιαν Βουδούρη» Συλλόγου Oι Φίλοι της Μουσικής, και ο κ. Γιώργος Αγοραστάκης, Πρόεδρος Παγκρήτιου Συλλόγου Φίλων Μίκη Θεοδωράκη. Χαιρετισμό απέστειλαν επίσης ο Δήμαρχος Λεμεσού κ. Νίκος Νικολαΐδης και η πιανίστα κ. Τατιάνα Παπαγεωργίου. 
Αποσπάσματα από το βιβλίο διάβασε κ. Βίκτωρας Βασιλειάδης, Noμικός Ευρωπαϊκών Θεμάτων. 
Κατά τη διάλεξη του ο κ. Σοφοκλέους αναφέρθηκε στο έργο, το ήθος, την σκέψη και τους αγώνες του συνθέτη και στοχαστή Μίκη Θεοδωράκη, τον οποίο χαρακτήρισε ως ένα μεγάλο πολιτιστικό φαινόμενο διεθνούς εμβέλειας. Μίλησε επίσης  για την ανιδιοτελή σχέση του με την Κύπρο, για την πρώτη άφιξή του στο νησί το 1964, τις κατοπινές επισκέψεις του και την αγάπη που είχε για το νησί και τους ανθρώπους του.  
Στη συνέχεια η κ. Φοίβια Σάββα, Διευθύντρια του Αρχείου του ΡΙΚ, αναφέρθηκε σε συνεντεύξεις του Μίκη Θεοδωράκη στο ΡΙΚ και παρουσίασε αποσπάσματα τόσο από τις συνεντεύξεις όσο και από τις επισκέψεις του μεγάλου συνθέτη στην Κύπρο. 
Η εκδήλωση ολοκληρώθηκε με τραγούδια του συνθέτη  που ερμήνευσε  ο Λάκης Σοφοκλέους με τη συνοδεία της  Ουρανίας Αργυροπούλου στο πιάνο.
Σύνδεσμος παρακολούθησης: https://diavlos.grnet.gr/room/1607?eventid=12282

